Ritratt: Unsplash  Il-Filippini mhix se tħalli lit-tfal joħorġu minn darhom, u lanqas nies jivvjaġġaw mill-Malażja u t-Tajlandja. Dan minħabba li beħsiebha żżid ir-restrizzjonijiet tal-Covid-19. Dawn se jidħlu fis-seħħ biex tiġi evitata l-firxa tal-varjant Delta. Skont rapporti ta' Reuters, kelliem għall-President Rodrigo Duterte qal li r-restrizzjonijiet se jibdew mill-Ħadd li ġej u se jibqgħu fis-seħħ sal-aħħar ta' Lulju. Ir-reġjun ta' Manila, li fih joqogħdu aktar minn 13 miljun ruħ, tpoġġiet taħt aktar miżuri. Fosthom, tfal li għandhom bejn 5 snin u 17-il sena mhux se jitħallew joħorġu minn darhom. Il-Filippini ħabbret ukoll li ma jistax isir sport u avvenimenti ta' ġewwa, u li ħadd ma jista' jżur attrazzjonijiet turistiċi ta' ġewwa. Aktar kmieni din is-sena l-Filippini ħabbret li nies minn 8 pajjiżi ma jistgħux jidħlu fil-pajjiż, fosthom mill-Indja u mill-Indoneżja. S'issa fil-Filippini kien hemm aktar minn 1.5 miljun każ ta' Covid-19, u mietu 27,000 ruħ. Minnhom, 47 każ kienu tal-varjant Delta.